Spletus eo lenn e bennad da heul tremenvan Armañs Keravel e Kannadig Imbourch. Bez e voe Youenn Olier an hini kentañ goude an eil brezel-bed o chom feal da emglev 1941 skrivadur unvan ar brezhoneg, bet divizet gant an holl skrivagnerion vrezhonek eus ar mare-se., war-bouez Taldir, François Vallée ha Meven Mordiern, a oa eus ar rummad kozh. War choulenn ar Wenedourion (Langleiz, Roperzh ar Mason, Loeiz Herrieu) e oa deuet ar poent da reiñ dar brezhoneg un doare-skrivañ unvan a dalvezfe evit Breizh a-bezh. Keravel e-unan, hogen ivez Ar Merser, Visant Seite, Yeun Ar Gov, Yann-Vari Perrot, holl e oant a-du gant ar ZH evit mad ar brezhoneg e 1941. E-pad bloavezhioù ar brezel e voe kaset da benn ul labour dispar gant labourerion ar brezhoneg, ha pergen gant Roparz Hemon, a voe diaraoger Per Jakez Helias, o tigeriñ evit ar wech kentañ dor ar skingomz. Pennad kentañ anavezet Youenn Olier a zo bet skignet war Roazhon-Breizh. Emaomp eta gant un hêr da Roparz Hemon ha dre e feiz kristen hag e gred broadelour, da Yann-Vari Perrot.